"Presiune politică! Un scandal internaţional! O ruşine!". Asta spune, în exclusivitate pentru Antena3 CNN, cel care l-a dus pe Prințul Paul în Malta. Francezul acuză acţiuni grave de corupţie care ar sta la baza arestării autointitulatului prinţ. Membru al unei organizaţii care nu are nimic de-a face cu Ordinul Cavalerilor de Malta, francezul spune că toţi cei care au orchestrat încarcerarea românului fugar "vor plăti".
"Lucrez cu România de câțiva ani. Am câțiva prieteni acolo care sunt șocați de tot ce se întâmplă. Este un scandal politic. Este într-adevăr corupție în țara dumneavoastră". Asta spune revoltat domnul George Carp. L-am găsit pe site-ul organizaţiei care l-a invitat pe Prințul Paul în Malta: Corespondenţii Diplomatici sau Organizația Internațională pentru Relații Diplomatice. Un ONG, o fundație cu fondurile într-un offshore din capitala Maltei.
George Carp figurează în board-ul acestei structuri, ca secretar naţional pentru relaţia cu Franţa. "Veţi afla totul când Prinţul Paul va fi eliberat din acest proces, care este o rușine și o nedreptate totală, veți avea presa franceză și toată presa europeană explicând ce s-a întâmplat.
Recomandare din top articole
Este o rușine ceea ce se întâmplă. Asta este ceea ce cred cu adevărat. Este o rușine pentru România și o rușine pentru cealaltă parte a familiei", a spus el.
Organizaţia nu are nimic de-a face cu Ordinul Suveran al Cavalerilor de la Malta, un organism intențional recunoscut, care-şi are sediul la Roma, cu relaţii diplomatice în peste 100 de state, care, de exemplu, pe 26 aprilie a primit vizita oficială a președintelui Ungariei.
Totuşi, aşa-numiţii corespondenţi diplomatici reuşesc de peste 10 ani să câştige adepţi în toată lumea. Au membri şi din România. Au reuşit chiar să facă aici mai multe evenimente. Ultimul a fost chiar în Palatul Parlamentului, anul trecut.
Zeci de bărbaţi şi femei costumaţi în uniforme negre şi roşii au participat într-o atmosferă solemnă la un dineu, o prezentare de modă şi au acordat şi trofee unor personalităţi din România. La eveniment a fost chiar cel care se prezintă a fi guvernatorul organizaţiei, Lello Marra.
Înscrierea în Organizația Internațională pentru Relații Diplomatice costă 7.500 de euro
Pe numele său adevărat, Catello Marra, bărbatul a fost arestat în 2016, potrivit presei din Italia şi Malta. A fost acuzat atunci de fapte de corupţie, existând suspiciuni că fundaţia cu scop declarat de binefacere era o escrocherie şi o maşinărire de spălat bani. La vremea respectivă, jurnaliştii relatau că doar înscrierea în Organizaţia cu pricina costa 7.500 de euro, iar uniforma de cavaler, alţi 1.500 de euro.
Cattelo Marra a postat la sfârşitul lunii ianuarie mesajul prin care anunţa marea participare a lui Prince Paul pe 27 aprilie la Malta. Filmat în Franţa, la o serată, alături de Lia dar şi de George Carp, lui Paul al României i s-ar fi promis imunitate odată ungerea sa ca proaspăt Cavaler de Malta.
Prințul Paul va sta în arest până pe 9 mai. El este condamnat definitiv în România la 3 ani şi 4 luni de închisoare pentru infracțiuni de corupţie.
"Vom ști cum să răspundem și Prințul Paul va ieși mai puternic din toate astea. Și asta e tot. Pentru că este o persoană bună. Asta, doamnă, este ceea ce cred eu. Paul se află în Malta. Se va întoarce, cred, la sfârșitul săptămânii. Și asta e tot. Totul decurge bine. Vor plăti! Vor plăti! Credeți-mă, vor plăti!", a încheiat George Carp.